L-ISTATI UNITI – JAĊĊETTA BISS LI JIRBAĦ Waqt id-dibattitu finali televiżiv f'Las Vegas kontra Hillary Clinton, ir-Repubblikan Donald Trump irrifjuta li jikkommetti ruħu li jaċċetta r-riżultat elettorali jekk jitlef. Madankollu f'rally f'Ohio, ftit wara d-dibattitu, qal li jekk jirbaħ l-elezzjoni Presidenzjali huwa se jkun qed jaċċetta r-riżultat. Trump kien saħaq li l-elezzjoni Presidenzjali hija mbagħbsa. Il-kandidati Presidenzjali ma ħadux b'idejn xulxin waqt id-dibattitu, li kien mimli għajjat u interruzzjonijiet. Trump qal li se jaħtar qorti suprema li tagħmel l-abort illegali u tipproteġi d-drittijiet tal-armi, filwaqt li jibgħat lura immigranti bla dokumenti u jassigura l-fruntieri Amerikani. Clinton iddikjarat li se tipproteġi l-komunità LGBT, tiddefendi d-drittijiet tal-abort u tiffoka fuq il-klassi tan-nofs u l-ugwaljanza. IL-BRAŻIL – JINQATLU 25 PRIĠUNIER Ħamsa u għoxrin priġunier inqatlu fi ġlied li seħħ bejn żewġ fazzjonijiet rivali f'ħabs li huwa ffullat wisq fil-Brażil. Uffiċjal tal-Pulizija qal li sebgħa mill-mejta tħanxritilhom rashom filwaqt li sitta oħra nħaqru ħajjin. Il-każ seħħ f'Boa Vista, il-kapitali tal-istat Roraima, waqt il-ħin li fih ikun hemm il-viżitaturi. Mal-mitt viżitatur li ttieħdu bħala ostaġġi nħelsu u l-ġlied waqaf. Il-vjolenza bdiet meta numru ta' priġunieri daħlu f'sezzjoni oħra tal-ħabs fejn kienu qed jinżammu membri ta' fazzjoni oħra. Xhieda fuq il-post qalu li l-ħabsin kienu armati bis-skieken u stikek tal-injam. Rapporti qalu li fil-ħabs hemm elf u erba' mitt priġunier, minkejja li jesa' seba' mija u erbgħin persuna. L-IRAQ – OPERAZZJONI MILITARI F'MOSU Il-forzi tal-Gvern Iraqqin bdew operazzjoni militari biex jerġgħu jieħdu taħt idejhom lil Mosul, belt ikkunsidrata l-kapitali tal-Istat Iżlamiku fl-istess pajjiż. Skont in-Nazzjonijiet Magħquda, iktar minn miljun u ħames mitt elf persuna baqgħu fil-belt, hekk kif hemm il-biża' li l-istess Stat Iżlamiku jużahom bħala tarka huma u jattakkaw lura. Mosul hija t-tieni l-ikbar belt fl-Iraq u l-aħħar ċentru urban taħt il-kontroll tal-Istat Iżlamiku fl-istess pajjiż. Deskritta bħala operazzjoni storika, il-forzi Iraqqini għandhom l-appoġġ tal-Amerikani, kemm mill-ajru kif ukoll fuq l-art. IĊ-ĊINA – TIFUN JOLQOT IĊ-ĊINA It-tifun Haima jinsab fi triqtu lejn iċ-Ċina wara li għamel ħerba fit-Tramuntana tal-Filippini. Qabel ma jmiss l-art Ċiniża, Haima mistenni jinżel għal tifun tal-ewwel kategorija. Ir-raġuni wara dan hija li minkejja li baqa' f'forma ta' tifun wara li għadda minn fuq il-Filippini, Haima tilef is-saħħa fuq il-Muntanja Sicapoo, li hija l-ogħla punt fil-gżira Luzon. Il-Gvern Provinċjal ta' Cagayan qal li d-djar f'Tuguegarao City kienu jew meqruda kompletament jew inkella parzjalment meqruda. Hong Kong għadu qed isofri minn għargħar minn tifun ieħor bl-isem Sarika. Dan filwaqt li l-belt Shenzhen esperjenzat mitejn erbgħa u għoxrin millimetru ta' xita f'temp ta' jumejn. L-INDONEŻJA – PIENI ĦOROX Il-President Indoneżjan Joko Widodo qal li pajjiżu jista' jelimina għal kollox il-pedofelija bil-politika l-ġdida ta' kastrazzjoni kimika. Widodo sostna li l-Indoneżja tirrispetta d-drittijiet umani iżda ma jista' qatt ikun hemm kompromess meta jiġu biex ikunu kkastigati dawk b'reati sesswali. Iktar kmieni matul ix-xahar t'Ottubru, l-Indoneżja approvat liġijiet kontroversjali li jippermettu l-kastrazzjoni kimika għall-pedofeli, liġijiet li kienu suġġetti għal dibattitu aħrax fil-Parlament. L-Assoċjazzjoni tat-Tobba Indoneżjani qalet li l-membri tagħha m'għandhomx ikunu involuti hekk kif il-proċedura tmur kontra l-etika medika. Kastrazzjoni kimika ssir billi jintużaw drogi biex tonqos ix-xewqa sesswali mingħajr l-isterilizzazzjoni jew tneħħija tal-organi. IL-FILIPPINI – ATTAKK FUQ DIMOSTRANTI Vann tal-pulizija instaq għal fuq dimostranti f'Manila quddiem l-ambaxxata Amerikana. Dan hekk kif elf persuna nġabru biex jappoġġjaw il-kummenti tal-President Duterte, li jrid iħoll ir-rabtiet ta' pajjiżu minn mal-Istati Uniti. Intqal li d-dimostranti kienu qed ixejru stikek f'idejhom. Il-pulizija użat ukoll il-gass tad-dmugħ biex jippruvaw iferrxu lid-dimostranti. Kienu arrestati minn tal-inqas tlieta u għoxrin persuna, filwaqt li d-dimostranti daħlu anke fiż-żona fejn mhux suppost daħlu, jiġifieri dik li kienet mgħassa mill-pulizija biex jipproteġu l-gradi tal-ambaxxata Amerikana. Is-sewwieq tal-vann qal li huwa prova jsuq il-vann 'il bogħod mid-dimostranti hekk kif beża' li kienu se jippruvaw jaħtfuh u jużawh biex jattakaw lill-pulizija.